Horjany

Horjany su krajina w zapadnym dźělu Hornjeje Łužicy a tworja južny, wyše ležacy a mjeńši dźěl katolsko-serbskeho kraja při hornim běhu Klóšterskeje wody. 

Jako so reformacija srjedź 16. lětstotka tež we Łužicy přesadźi, wostachu tute wjeski, w kotrymž wukonješe klóšter Marijina hwězda ležownostne knjejstwo, katolske. Tuta „katolska kupa“ na něhdyšim klóšterskim teritoriju wobsteji mjenje abo bóle hač do dźensnišeho a předstaji jadrowu kónčinu serbskeho sydlenskeho ruma, mjeztym zo so serbšćina we wokolnych ewangelskich wosadach hač do druheje połojcy 20. lětstotka zhubješe.

Klóšterski teritorij na woběmaj brjohomaj Klóšterskeje wody wobsteješe z bóle hórkateho južneho a chětro płoneho sewjerneho dźěla. Mjeztym zo profitowachu burja w Horjanach na juhu wot płódnych hlinojtych pódow Hornjołužiskich honow, bě póda w Delanach bóle pěskojta a powšitkownje mjenje płódna. Mjez woběmaj kónčinomaj wobsteji – nimo sociokulturnych a hospodarskich rozdźělow – wěsta konkurenca, kotraž so mjez druhim w přisłowach a žortach wotbłyšćuje.

Do Horjan słušeja wšitke wjeski w gmejnach Chrósćicy, Worklecy, Pančicy-Kukow a Njebjelčicy (nimo Pěskec), kaž tež katolske dźěle gmejnow Bóšicy a Hodźij.

Kategorija:Geografija Hornjeje Łužicy
Kategorija:Serbstwo
!